Den nye metrolinje i København, Cityringen, lukkes i to uger fra i dag, søndag den 12. januar.

TV 2 Lorry kunne allerede i midten af december fortælle om Cityringens lukning, der skyldes en opgradering af metroens styresystem og testkørsler i forbindelse med færdiggørelsen af metrolinjen M4 til Nordhavn.

Læs også Cityringen lukkes helt i to uger: System skal opgraderes

Nu står lukningen af den nye metrolinje for døren, og på trods af at nyheden om metroens lukning var i nærmest samtlige danske medier, vil det nok komme som en overraskelse for mange metrobrugere, når de fra på søndag bliver mødt med lukkede indgange ved Cityringens stationer.

Men hvad gør man så?

Vi har samlet et overblik herunder.

Hvad gør jeg, mens Cityringen er lukket?

Metroselskabet indsætter metrobusser til at betjene strækningen, mens Cityringen er lukket ned. Busserne kører hvert 4. minut i myldretiden på de mest centrale og travle strækninger, fortæller Metroselskabet.

På deres hjemmeside fremgår det endda, at de fleste af Cityringens stationer i stedet får besøg af en metrobus.

Herunder kan du se, hvilken rute metrobusserne kører:

Sådan kører metroens togbusser, mens Cityringen er lukket ned. Foto: Metroselskabet

I alt bliver 14 ud af 17 stationer på M3 Cityringen i lukningstiden betjent af busser, som i myldretiden vil køre hvert 4. minut i begge retninger. På de resterende tider af døgnet vil busserne køre hvert 7-8. minut

- Men kunder skal forvente længere rejsetid med metrobusserne, end de er vant til med M3, skriver dot.dk (DinOffentligeTransport, red.).

På stationerne Aksel Møllers Have, Nørrebro og Skjolds Plads er der ikke indsat metrobusser, oplyser hjemmesiden.

På de tre stationer kører der i forvejen både busser og S-tog, lyder forklaringen.

Læs også Cityringen uden endestation: Sådan ved du, hvilket tog du skal tage

Hvor holder busserne, og hvornår begynder de at køre?

Det er ambitionen, at metrobusserne vil holde så tæt på metrostationerne som muligt.

På metrostationerne vil der desuden være skiltet mod busserne, ligesom der vil være indsat personale, som kan hjælpe forvirrede rejsende. Du kan også gå på opdagelse i, hvor metrobusserne holder ved din nærmeste metrostation ved at klikke her.

Desuden kan du orientere dig via tjenesten Rejseplanen, som er opdateret med de nyeste informationer.

Metrobusserne begynder at køre natten mellem lørdag og søndag klokken 00.00 fra Vibenshus Runddel i begge retninger.

Den kommende metrolinje M4 skal betjene en strækningen mellem Nordhavn og Orientkaj. Den ventes at åbne i foråret 2020.

Cityringen åbnede søndag den 29. september 2019. Linjen kører gennem Indre By, Nørrebro, Frederiksberg og Vesterbro.

Ifølge Metroselskabet har Cityringen fået en god start på tilværelsen. Cirka en million passagerer bruger linje M3 om ugen, oplyses det.

Herunder kan du se TV 2 Lorrys indslag om Cityringens lukning fra den 13. december 2019.